钦定古今图书集成/明伦汇编/氏族典/第213卷 > 《四川总志》 > 何汤
## 钦定古今图书集成/明伦汇编/氏族典/第213卷 > 《四川总志》 > 何汤

按《后汉书桓荣传》注，“汤字仲弓，豫章南昌人也。荣门
徒常四百馀人。汤为高弟，以才明知名。荣年四十无
子，汤乃去荣妻，为更娶，生三子，荣甚重之。后拜郎中，
守开阳门，候上微行夜还，汤闭门不纳，更从中东门
入。明旦召诣太官赐食，诸门候皆夺俸。建武十六年
夏，旱，公卿皆暴露请雨，洛阳令著车盖出门。汤将卫”
士钩令车收案。有诏免令官，拜汤虎贲中郎将。上尝
叹曰：“纠纠武夫，公侯干城，何汤之谓也！”汤以明经尝
授太子，推荐荣，荣拜五更，封关内侯。荣尝言曰：“此皆
何仲弓之力也。”